એ વાત સાચી કે માત્ર ઇલેક્ટ્રિક કાર વધવાથી ફોસિલ ફ્યુઅલનો વપરાશ ઓછો થવાનો નથી. ઇલેક્ટ્રિસિટી ઉત્પન્ન કરવા માટે તેની જરૂર પડવાની જ છે. પરંતુ ઇલેક્ટ્રિક કાર સાથે જોડી શકાય છે સોલર પાવરનું નેટવર્ક. સોલર સેલ સસ્તા થઈ રહ્યા છે. ઇલેક્ટ્રિક કાર માટે બનાવાયેલી લિથિયમ આયન બેટરી સાથે સોલર સેલને જોડી દેવાથી એક માળખું તૈયાર થાય છે. તડકો ના હોય ત્યારે પણ અને રાત્રે પણ બેટરીમાંથી વીજળી મળી રહે. સોલર સેલ અને બેટરી બંને વધારેમાં વધારે કાર્યક્ષમ બંને અને બંનેની જોડીનો યોગ્ય ઉપયોગ કરવામાં આવે તો વીજળીનું ઉત્પાદન કરવા માટે વીજમથકોની જરૂર ના રહે.પણ તે ચક્ર ચાલતું થવું જોઈએ. ઇલેક્ટ્રિક કાર વધારે લોકો ખરીદે ત્યાંથી ચક્ર ચાલતું થઈ શકે છે. ઇલેક્ટ્રિક કાર વધારે ખરીદવાનું ચક્ર ચાલુ થાય તે માટે પરંપરાગત કાર લોકો ખરીદવા બંધ થાય તેવું કરવું પડે. તે માટે ફ્યુઅલ એફિશયન્સી અને એવરેજના નિયમો વધારે કડક કરવા પડે. અહીં જ અમેરિકામાં અવળો પ્રવાહ ચાલે તેમ લાગે છે. હાલમાં જ એક અહેવાલ આવ્યો છે કે અમેરિકન સરકાર પેટ્રોલ-ડિઝલના વાહનો વધારે એવરેજ આપતા થાય તેવા કડક નિયમો કરવા માગતી નથી. અમેરિકન સરકાર ક્રૂડ ઑઇલનો વપરાશ ઓછો થાય તે માટે પણ વધારે પ્રયાસો કરવા માગતી નથી.